  Туспуктэм: Руслан Нуриахметов Майя Бывальцева Йӧл поттонын Удмуртия Россиын сизьыметӥ инты басьтэ, Приволжск федерал округын – куинетӥ. Со сярысь элькунлэн тӧроез Александр Бречалов «Удмуртия» телеканаллэн (16+) эфираз вераз. « Таяз арын ми 960-970 сюрс тонна вылэ вуиськом. <…> Ми 5 процентлэсь трослы йылтӥськом. Со туж умой лыдпусъёс. Одӥг скаллэсь шорлыдын 6 сюрс килограмм пала кыскиськом ни. Вань 11 сюрслэсь но трос басьтӥсьёс. Вуоно арын миллион тонналэсь трос кыскыны кулэ » Александр Бречалов, Удмуртилэн тӧроез Туннэ Удмуртиын 120 сюрс 200 йыр кысконо скалъёс пусъемын, мыым сярысь со 1 сюрс 300 йырлы тросгес. Тужгес уно йӧл кыско Вавож, Шаркан но Алнаш ёросъёс. Со сяна, 2022-тӥ арын гуртоос котькулэсь трос ю тысь жӥльдӥзы – 938 сюрс тонна, пусйиз элькунлэн тӧроез. Солэн кылъёсызъя, татын Гуртлэсь арзэ ортчытонлэн но пайдалыкез шодӥськиз. « Ми Гуртлэсь арзэ немыз понна гинэ ӧм ортчытэ, юрттэтлы трос коньдон висъямы. Али ужъемышсэ басьтӥськом. Элькунъя гектарысь шорлыдын 28 центнер пала ю тысь люкамы. Кытын ке 46 центнерозь но вуиз. Со юнме шорысь ӧвӧл. Со бадӟым уж: селекционеръёслэн, инженеръёсмылэн, бусыын ужасьёслэн тыршемзы » Александр Бречалов, Удмуртилэн тӧроез Солэн верамезъя, кылем арын гурт возёсэз азинтонэ элькун коньдэтысь 3,4 миллимард манет висъязы. Сомында ик таяз арын чакламын. Коньдон гурт возёсъёслы гинэ ӧвӧл, мерлыко ужъюртъёсты лэсьтыны но выльдыны мынэ. Тодэ вайытом, Удмуртиын 1 миллион тонна ю тысь поттонъя программа кутыны чаклало. Тегъёс: йӧл ютысь Удмуртия  